Diari Oficial de la Generalitat Valenciana


Sumari del DOGV 6761, del 25-04-2012 (2012/3974)

ORDE 5/2012, de 20 d'abril, de la Conselleria de Governació, de convocatòria de concessió d'ajudes públiques destinades als ajuntaments de la Comunitat Valenciana per a l'homogeneïtzació dels cossos de Policia Local en matèria de mitjans tècnics i inversions durant l'exercici 2012 i per la qual s'aproven les bases reguladores de la convocatòria.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6761

Data del DOGV
:   25-04-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/3974


Data del document
:   20-04-2012

Organisme emissor
:   Conselleria de Governació

Tipus de document
:   Ordre

Anàlisi jurídica

 Descriptors 

:   * ajuda pública

ORDE 5/2012, de 20 d'abril, de la Conselleria de Governació, de convocatòria de concessió d'ajudes públiques destinades als ajuntaments de la Comunitat Valenciana per a l'homogeneïtzació dels cossos de Policia Local en matèria de mitjans tècnics i inversions durant l'exercici 2012 i per la qual s'aproven les bases reguladores de la convocatòria. [2012/3974]
Preàmbul
L'article 39.b) la Llei Orgànica 2/1986, de 13 de març, de Forces i Cossos de Seguretat, reconeix a les comunitats autònomes, dins de les seues funcions de coordinació, establir o propiciar l'homogeneïtzació dels diferents cossos de Policia Local en matèria de mitjans tècnics per a augmentar la seua eficàcia i col·laboració.
La Llei de la Generalitat Valenciana 6/1999, de 19 d'abril, de Coordinació de Policies Locals de la Comunitat Valenciana, en l'article 8.1.c), establix com una de les funcions del Consell, en matèria de coordinació de les policies locals, la regulació de sistemes d'homogeneïtzació i homologació d'equips i mitjans tècnics d'actuació, defensa, automoció, comunicacions i la resta de recursos materials, així com en matèria d'estadística i administració.
El marc de la Llei 6/1999, de 19 d'abril, en desplegament de les competències estatutàries sobre coordinació de les policies locals, pretén un model concret de la Policia Local per a la Comunitat Valenciana. Per al desenrotllament d'este model la Direcció General de Seguretat i Protecció Ciutadana de la Conselleria de Governació, ha traçat unes directrius que permeten definir un model modern, professional, homogeni i eficaç, pròxim al ciutadà i a les seues necessitats reals; preparat per a poder realitzar un servici públic de seguretat ciutadana amb plena eficàcia i garantia que els ciutadans de la nostra Comunitat es mereixen i demanen.
En este sentit, resulta de gran utilitat l'aplicació de les noves tecnologies a l'àmbit de la seguretat pública com a ferramenta de professionalització, modernització i immediatesa de resposta. La tecnologia d'intercomunicació digital ha sigut una aposta de la Generalitat per a equipar les flotes de seguretat i emergències. Per això la Generalitat compta amb l'Acord Marc per al Subministrament i Servicis Associats de Terminals Tetra per a la seua utilització en la xarxa de comunicacions mòbils digitals d'emergència i seguretat de la Comunitat Valenciana (COMDES).
Esta tecnologia suposa un avanç en la intercomunicació interna i externa dels efectius dels cossos de Policia Local de la Comunitat Valenciana i un avanç en la coordinació entre els distints agents implicats en la protecció dels ciutadans i ciutadanes.
Per tal de fomentar la utilització de la xarxa de comunicacions mòbils digitals d'emergència i seguretat de la Comunitat Valenciana, (COMDES) la Conselleria de Governació en els Pressupostos Generals de la Generalitat Valenciana per a l'exercici 2012, ha dotat una partida econòmica, per a donar resposta a la demanda de mitjans tècnics per als municipis de la Comunitat Valenciana que compten amb Cos de Policia Local.
Per tant, fent ús de les competències en matèria de seguretat i protecció ciutadana assignades pel Decret 5/2011, de 21 de juny, del president de la Generalitat, a la Conselleria de Governació, competències desplegades pel Decret 114/2011, de 2 de setembre, del Consell, pel qual s'aprova el Reglament Orgànic i Funcional de la Conselleria de Governació, i d'acord amb el que establixen l'article 28 de la Llei 5/1983, de 30 de desembre, del Consell i els art. 47 i 47 bis del text refós de la Llei de la Hisenda Pública de la Generalitat Valenciana, aprovat per Decret Legislatiu de 26 de juny de 1991, del Govern de la Generalitat Valenciana.
ORDENE
Primer
Convocar la concessió d'ajudes públiques, en règim de concurrència competitiva, d'entrega de mitjans tècnics consistents en emissores de ràdio digital de la xarxa COMDES, per al servici dels cossos de Policia Local de la Comunitat Valenciana.
Segon
La Conselleria de Governació finançarà les ajudes amb càrrec a l'aplicació pressupostària, 28.07.99.482.34, capítol VII, codi de subvenció T7263000, «Subvenció ajuntaments mitjans policials», dels pressupostos de la Generalitat, per a l'exercici 2012, per una quantia màxima de 145.600 € (cent quaranta-cinc mil sis-cents euros).
Tercer
Aprovar les bases per les quals es regula la present convocatòria d'ajudes i que figuren com a annex I de la present orde.
Quart
Les subvencions a concedir per la present convocatòria no necessiten notificació a la Comissió Europea, per no reunir els requisits inclosos en l'article 107.1 del Tractat de Funcionament de la Unió Europea, ja que les dites subvencions s'atorguen a ajuntaments de la Comunitat Valenciana que hagen creat Cos de Policia Local, per al finançament i homogeneïtzació dels seus equipaments policials, i l'acció subvencionada no suposa cap avantatge econòmic, ni desenrotllament d'activitat econòmica en el mercat relacionada amb l'oferta de béns o servicis. Per tant, amb la percepció de les esmentades ajudes no hi ha possibilitat de falsejament de la competència que afecte els intercanvis comercials entre estats membres, als efectes assenyalats en el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar subvencions públiques.
DISPOSICIONS FINALS
Primera
Es faculta la directora general de Seguretat i Protecció Ciutadana per a dictar les instruccions i adoptar les mesures que considere oportunes per al desplegament i aplicació del que disposa la present orde.
Segona
La present orde entrarà en vigor l'endemà de ser publicada en el Diari Oficial de la Comunitat Valenciana.
Tercera
Contra la present resolució, que posa fi a la via administrativa, es podrà interposar un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua publicació, i es podrà efectuar requeriment previ davant de l'òrgan competent, en el termini de dos mesos comptats des de la seua publicació, tot això de conformitat amb el que establixen els articles 10, 44 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.
València, 20 d'abril de 2012
El conseller de Governació,
SERAFÍN CASTELLANO GÓMEZ
ANnex I
Bases per les quals es regula la convocatòria d'ajudes públiques destinades als ajuntaments de la Comunitat Valenciana per a l'homogeneïtzació dels cossos de Policia Local en matèria de mitjans tècnics i inversions durant l'exercici 2012
Primera. Objecte
És objecte de la present orde convocar la concessió d'ajudes públiques, en règim de concurrència competitiva, d'entrega de mitjans tècnics consistents en emissores de ràdio digital de la xarxa COMDES, per al servici dels cossos de la Policia Local de la Comunitat Valenciana.
Segona. Beneficiaris de les ajudes
Podran sol·licitar les ajudes els ajuntaments de la Comunitat Valenciana que tinguen creat Cos de Policia Local i la població dels quals siga inferior a 5.000 habitants, d'acord amb les xifres declarades oficials pel Reial Decret 1612/2010 (publicat en el BOE núm. 311, de 23 de desembre de 2010), que arriben o superen la ràtio de policia local de la Comunitat Valenciana per a 2010 establida en 2,05 i que subscriguen el conveni d'adhesió a l'acord marc amb la Conselleria d'Hisenda i Administracions Públiques, per a la utilització de la xarxa corporativa de comunicacions mòbils digitals d'emergència i seguretat de la Comunitat Valenciana (xarxa COMDES).
Els beneficiaris de les ajudes hauran de reunir els requisits establits en l'article 13 de la Llei 38/2003, de 17 de novembre, General de Subvencions.
Quedaran expressament exclosos de la convocatòria aquells ajuntaments que no estiguen al corrent en la presentació del qüestionari estadístic de Policia Local referit a 2011 sol·licitat per la Conselleria de Governació, per aplicació dels principis de cooperació i col·laboració mútua entre administracions.
Tercera. Actuacions subvencionables
Les ajudes, que tenen la naturalesa jurídica de subvencions, aniran dirigides a l'entrega d'emissores de ràdio digital de la xarxa COMDES als ajuntaments beneficiaris.
El nombre total d'emissores de ràdio que s'entregaran, en concepte d'ajudes en espècie per la Conselleria de Governació, seran adquirits per mitjà d'expedient de contractació pública, amb la finalitat exclusiva d'entregar-los a un tercer, de conformitat amb el que establix la disposició addicional quinta de la Llei 38/2003, de 17 de novembre, General de Subvencions i l'article 3 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions.
El contracte haurà d'ajustar-se a les condicions fixades en l'acord marc de subministrament i servicis associats de terminals Tetra, de conformitat amb el que preveuen els articles 180 a 182 de la Llei 30/2007, de 30 d'octubre, de Contractes del Sector Públic.
La Conselleria de Governació es farà càrrec del pagament directe a l'empresa adjudicatària del concurs de l'import a què ascendisca l'adquisició de les emissores objecte de la subvenció.
En este import la Conselleria de Governació no inclourà els costos d'explotació i manteniment de la xarxa COMDES, ni qualssevol altres derivats a partir de la data i posada a la seua disposició de les emissores, que aniran a càrrec de l'ajuntament beneficiari.
Les actuacions que se subvencionen per mitjà de la present convocatòria d'ajudes tindran la consideració de gastos d'inversió.
Quarta. Forma de fer efectiva l'ajuda a cada beneficiari
L'ajuda es farà efectiva a cada beneficiari per mitjà de l'entrega de les emissores adquirides enumerades en la base tercera de la present orde.
Quinta. Iniciació del procediment
1. Les sol·licituds es realitzaran per mitjà d'instància normalitzada dirigida a la Direcció General de Seguretat i Protecció Ciutadana (Conselleria de Governació) segons model normalitzat que figura en els annexos d'esta orde, i es presentaran al Registre d'Entrada de la Conselleria de Governació (c/ Historiador Chabàs, núm. 2, 46460 València) o als registres de les delegacions territorials de Governació a Alacant (c/ Rambla Méndez Núñez, 41) i Castelló (c/ Major, 78), així com en qualsevol dels llocs a què es referix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Així mateix, podrà realitzar-se la presentació telemàtica de les sol·licituds, i per a això s'accedirà al catàleg de Servicis Públics interactius de la Generalitat accessibles a través de i se seleccionarà el servici corresponent. Per a poder accedir a este sistema telemàtic, el sol·licitant haurà de disposar de la firma electrònica avançada, bé amb el certificat reconegut d'entitat (persones jurídiques), o bé amb el certificat reconegut per a ciutadans (persona física), ambdós emesos per l'Autoritat de Certificació de la Comunitat Valenciana. En el cas de presentar un certificat digital de persona física i que s'actue en representació d'una persona jurídica, s'haurà d'inscriure prèviament al Registre de Representacions de Caràcter Voluntari davant de la Generalitat per a la realització de tràmits per via telemàtica. Si alguns dels documents a aportar junt amb la sol·licitud no poden ser presentats de forma telemàtica, es realitzarà la seua entrega per registre d'entrada, en el termini més breu possible dins de l'establit.
2. La sol·licitud es presentarà firmada per l'alcalde president amb el segell de la corporació en el model que figura com a annex II i III de la present orde. Junt amb la sol·licitud es presentarà la documentació següent:
a) Resolució d'alcaldia en què se sol·licite la subvenció.
b) Certificat del secretari de la corporació que indica el nombre de places de policia local i auxiliars de policia pressupostades i catalogades en 2010.
c) Còpia compulsada de la sol·licitud d'adhesió de l'Ajuntament a la Xarxa de Comunicacions Mòbils Digitals d'Emergència i Seguretat COMDES dirigida a l'Oficina Comdes, Direcció General de Tecnologies de la Informació, de la Conselleria d'Hisenda i Administració Pública (c/ Miquelet, 5, 46344 València).
d) Certificat de l'acord del Ple o de la Junta de Govern d'adhesió de l'Ajuntament per a l'ús de la Xarxa de Comunicacions Mòbils Digitals d'Emergència i Seguretat COMDES.
e) Domiciliació bancària segons model normalitzat que figura en l'annex IV, excepte si s'ha presentat amb anterioritat i no ha experimentat cap variació i, en este cas, bastarà declaració en este sentit.
f) Si la persona sol·licitant denega l'autorització perquè la Generalitat requerisca telemàticament les dades relatives al compliment de les obligacions tributàries i davant de la Seguretat Social, haurà d'aportar, en la seua conseqüència, la documentació acreditativa d'estar al corrent de les dites obligacions.
3. El termini de presentació de sol·licituds per a la concessió d'ajuda pública serà de trenta dies naturals, comptats a partir de l'endemà a la publicació de la present orde en el Diari Oficial de la Comunitat Valenciana. Serà aplicable per al còmput del termini, el que establix en este sentit la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú. L'incompliment d'este termini determinarà la inadmissió de la sol·licitud.
Sexta. Instrucció del procediment
1. La instrucció del procediment serà realitzada per la Subdirecció General de Seguretat i Formació de la Direcció General de Seguretat i Protecció Ciutadana, en els termes que preveu l'article 24 de la Llei 38/2003, de 17 de novembre, General de Subvencions.
2. D'acord amb el que disposen l'article 23.5 de la Llei 38/2003, de 17 de novembre, General de Subvencions i l'article 71.1 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, si la sol·licitud no reunix els requisits necessaris o falta algun dels documents exigits, es requerirà per escrit l'interessat perquè, en el termini màxim i improrrogable de 10 dies, esmene la falta o acompanye els documents preceptius, i se li advertix que, si no ho fa així, es considerarà que desistix de la seua petició, prèvia resolució del conseller de Governació.
3. Per a l'avaluació de les sol·licituds es constituirà una comissió de valoració integrada pels membres següents:
El director o la directora general de Seguretat i Protecció Ciutadana que exercirà la presidència.
Vocals:
a) La secretària general administrativa o el secretari general administratiu de la Conselleria de Governació o persona en qui delegue.
b) El subdirector o la subdirectora general de Seguretat i Formació o persona en qui delegue.
c) El cap o la cap de Servici d'Organització de la Seguretat.
d) Una persona representant de la Conselleria de Governació qui exercirà la secretaria de la comissió.
4. La Comissió se sotmetrà quant al seu règim de funcionament, a allò que s'ha disposat per als òrgans col·legiats en el capítol II, del títol II, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Sèptima. Criteris d'avaluació de les sol·licituds
Els criteris de valoració per a atorgar les ajudes atendran el nombre de places pressupostades i catalogades en 2010 i certificades per l'Ajuntament, de manera que els ajuntaments s'ordenaran de major a menor nombre d'efectius.
En el cas que el nombre d'ajuntaments siga major que emissores hi haja disponibles, s'adjudicaran per l'orde anterior en un mínim de dos emissores per ajuntament, fins a esgotar les existències d'emissores adquirides amb els crèdits disponibles.
En el cas que el nombre de beneficiaris siga menor al nombre d'emissores adquirides amb els crèdits disponibles, l'entrega d'estes es realitzarà de la manera següent: ordenats els beneficiaris de major a menor nombre d'efectius, en una primera assignació se'ls concedirà un nombre de dos emissores i, successivament, es realitzaran concessions d'una en una fins a esgotar existències, amb la limitació de no poder concedir a cada beneficiari més emissores que el nombre corresponent al 50% d'efectius i, en cas de decimals, s'ajustarà al sencer superior.
Octava. Resolució
La comissió de valoració elevarà la seua proposta al conseller de Governació, que resoldrà el procediment de concessió d'ajudes i notificarà la seua resolució en el termini màxim de 3 mesos des de la finalització del termini de presentació de sol·licituds, i s'entendrà desestimada si no recaiguera una resolució en l'esmentat termini, sense perjuí de l'obligació que té l'administració de resoldre expressament totes les sol·licituds que se li formulen.
Novena. Recursos
Contra les resolucions, expresses o presumptes, dictades en el procediment de concessió de subvenció, que esgota la via administrativa, les entitats locals podran interposar el requeriment previst en l'article 44 de la Llei 29/1998, de 13 de juliol, reguladora de la jurisdicció contenciosa administrativa, sense perjuí de la posterior impugnació davant de l'orde jurisdiccional contenciós administratiu en la forma, terminis i condicions que esta determina.
Deu. Obligacions del beneficiari
1. Són obligacions de les entitats subvencionades les següents:
a) Realitzar l'activitat que fonamenta la concessió de la subvenció al llarg de l'any en què es convoquen.
b) Acreditar davant de l'entitat concedent la realització de l'activitat, així com el compliment dels requisits i condicions que determinen la concessió o gaudi de l'ajuda.
c) El sotmetiment a les actuacions de control financer que corresponen a la Intervenció General, en relació amb les subvencions i ajudes concedides.
d) Comunicar a l'entitat concedent l'obtenció de subvencions o ajudes per a la mateixa finalitat, procedent de qualssevol administracions o ens públics, tan prompte com es conega i, en tot cas, amb anterioritat a la justificació de l'aplicació donada als fons percebuts, d'acord amb el que disposa la Llei 38/2003, de 17 de novembre, General de Subvencions.
e) Estar al corrent en el compliment de les seues obligacions tributàries i davant de la Seguretat Social amb anterioritat a dictar-se la proposta de resolució de la concessió.
f) No alterar la finalitat de les subvencions i complir les obligacions que establix la legislació vigent per als perceptors de fons públics.
g) Facilitar la inspecció i el control de la Conselleria de Governació, per tal de conéixer qualsevol aspecte de l'activitat objecte de la subvenció.
h) Conservar els documents justificatius de l'aplicació dels fons rebuts, inclosos els documents electrònics, mentres puguen ser objecte de les actuacions de comprovació i control.
i) Deixar constància expressa de la condició de programa subvencionat per la Generalitat en qualsevol relació amb tercers.
j) Procedir al reintegrament dels fons percebuts en els supòsits previstos en l'article 37 de la Llei 38/2003, de 17 de novembre, General de Subvencions.
k) No estar incursos en les prohibicions que s'establixen en l'article 13.2 de la Llei 38/2003, de 17 de novembre, General de Subvencions.
l) En tot cas, són obligacions dels beneficiaris les establides en l'article 14 de la Llei 38/2003, de 17 de novembre, General de Subvencions.
2. L'incompliment de les anteriors obligacions donarà lloc a l'exigència de responsabilitats que corresponguen, d'acord amb la legislació vigent i de forma especial al que disposa el Decret Legislatiu, de 26 de juny de 1991, del Consell, pel qual s'aprova el text refós de la Llei d'Hisenda Pública de la Generalitat.
Onze. Forma de fer efectiva l'ajuda
L'ajuda en espècie es farà efectiva a cada ajuntament beneficiari, per mitjà de l'entrega de les emissores objecte de la base tercera de la present orde, i acceptació d'estes per mitjà de la firma de l'acta de recepció.
Dotze. Justificació de l'ajuda
Per a la percepció de l'ajuda, els ajuntaments beneficiaris hauran de firmar l'acta de recepció de les emissores adjudicades, de conformitat amb allò que disposa l'article 30.2, de la Llei 38/2003, General de Subvencions.
Tretze. Control i seguiment
La Direcció General de Seguretat i Protecció Ciutadana realitzarà el control i seguiment de les accions a través de les comprovacions que considere necessàries amb vista al compliment pel beneficiari de les seues obligacions i de les condicions i termes pels quals haja obtingut subvenció.
Catorze. Revocació i reintegrament de l'ajuda concedida
L'incompliment pel beneficiari de qualsevol dels requisits, condicions i la resta de circumstàncies que van donar lloc a la concessió de la subvenció, la variació de la finalitat de la subvenció o actuació o la falta de justificació de la realització del projecte, així com qualsevol altra causa de les previstes en l'article 37, de la Llei 38/2003, de 17 de novembre, General de Subvencions, donarà lloc a la incoació per l'òrgan competent per a la concessió de les ajudes del corresponent expedient que podrà finalitzar, si és el cas, amb la devolució de les emissores entregades o de l'import equivalent al preu d'adquisició del bé, en tot cas serà exigible l'interés de demora corresponent.
En la tramitació del procediment es garantirà, en tot cas, el dret d'audiència de la persona interessada. Es podrà prescindir del tràmit d'audiència, quan no figuren en el procediment ni siguen tinguts en compte en la resolució altres fets ni altres al·legacions i proves que les adduïdes per l'interessat.
Quinze. Publicitat de les subvencions concedides.
Als efectes previstos en l'article 18 de la Llei General de Subvencions, es publicarà en el Diari Oficial de la Comunitat Valenciana la relació de les subvencions concedides, d'acord amb les presents bases.
La dita relació contindrà les prescripcions contingudes en el número 1 de l'esmentat article 18, relatives a la convocatòria, programa i crèdit pressupostari, quantitat concedida i finalitat de la subvenció.
La publicació de les ajudes concedides en cap cas suplirà la seua notificació als beneficiaris, ni tindrà altres efectes que els perseguits per la Llei General de Subvencions.
Setze. Règim jurídic aplicable
En tot el no previst en esta resolució, els ajuntaments beneficiaris se sotmetran al que establix la Llei d'Hisenda Pública de la Generalitat Valenciana, aprovada pel Decret Legislatiu, de 21 de juny de 1991, la Llei de Pressupostos de la Generalitat per al 2012, la Llei 38/2003, de 17 de novembre, General de Subvencions, el Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions i la resta de normativa aplicable.
Dèsset. Acceptació de les bases
La participació en la present convocatòria implica l'acceptació de les bases que la regulen.